Et russisk forskningsskib har siden mandag været tilbageholdt ved Skagen, skriver den russiske ambassade på Facebook.

Danske myndigheder har siden mandag tilbageholdt et russisk forskningsskib. På Facebook skriver den russiske ambassade, at forskningsskibet blev tilbageholdt mandag, da det lagde til i Skagen for at tanke. De skriver desuden, at nogle skibsdokumenter om bord er blevet beslaglagt. Udenrigsministeriet bekræfter overfor TV 2, at de er bekendt med sagen og er i kontakt med den russiske ambassade. Om bord på skibet, der hedder "Akademik Ioffe”, er der ifølge Reuters, der citerer det russiske nyhedsbureau Ria, 61 personer. Der er ifølge den russiske ambassade tale om et forskningsskib, som bruges af forskningsinstituttet Shirshov for oceanologi. Et kontraktbrud Tilbageholdelsen skulle være sket på en anmodning fra en tredjepart relateret til skibets tidligere aktiviteter. En attaché ved den russiske ambassade fortæller til nyhedsbureauet Tass, at sagsanlægget kommer fra det canadiske selskab One Ocean Expeditions. Det skriver Reuters. Selskabet sagde i 2019, at det var begyndt at chartre skibet til passagerrejser i begyndelsen af 2010'erne. "Pludselig og uventet" blev det dog trukket tilbage fra brug til passagerer i 2019. Det mener One Ocean Expeditions, er et kontraktbrud. Muligt krigsskib i området Tidligere torsdag skrev TV2 Nord, at et russisk krigsskib var ankommet til Skagen og drev rundt om forskningsskibet med slukkede lys. TV2 Nord henviste også til overvågningshjemmesiden Marinetraffic, hvor det sent torsdag aften fortsat fremgår, at et russisk krigsskib skulle være i Skagen. Overvågningscenter: Ikke et krigsskib Men det afviser Maritimt Overvågningscenter i Karup. - Der er ikke noget krigsskib, sagde presserådgiver i Forsvaret Christer Haven sent torsdag aften til TV2 Nord. - Det er rigtigt, at man kan se et krigsskib på Marinetraffic, men der er ikke noget, fortsætter han. Forsvaret kan ikke på nuværende tidspunkt sige, hvilket skib, der ligger ved siden af det russiske forskningsskib. Marinetraffic er en hjemmeside, hvor man kan følge skibe over hele verden. Forsvaret vil ikke spekulere i, hvorfor krigsskibet kan ses på oversigten, men understreger, at de har styr på de danske farvande, og at der ikke er russiske skibe i området.